Καλό το 2005 για τα θεάματα
σινεμά, μουσική και τηλεόραση στο χρόνο που πέρασε
Το 2005 ήτανε μια χρονιά στην οποία γνωστοί καλλιτέχνες του πενταγράμμου λανσάρισαν μεγάλα μουσικά σουξέ και δημοφιλείς κινηματογραφικές ταινίες μας χάρισαν αξέχαστες στιγμές στα σινεμά. Ποιοι καλλιτέχνες και ποιες δημιουργίες τους είχαν τον μεγαλύτερο αντίκτυπο στον χρόνο που πέρασε είναι και το θέμα του τηλεοπτικού ρεπορτάζ μας της εβδομάδας αυτής. KEIMENO ΡΕΠΟΡΤΑΖ Οι πιο αξιόλογες διεθνείς προσφορές στον τομέα της 7ης Τέχνης συναγωνίζονται κάθε χρόνο στο Χόλλυγουντ και οι νικητές των συναγωνισμών αυτών ανακοινώνονται στην καθιερωμένη ετήσια τελετή της απονομής των βραβείων Όσκαρ. Τον μεγαλύτερο πάταγο στην πιο πρόσφατη διοργάνωση των Όσκαρ έκανε η δραματική κινηματογραφική δημιουργία με τίτλο Million Dollar Baby, που κατέκτησε τέσσαρα μεγάλα βραβεία περιλαμβανομένου του Όσκαρ Καλύτερης Παραγωγής της χρονιάς. Η πρωταγωνίστριά του, Χίλλαρι Σουάνκ, αναδείχθηκε Καλύτερη Ηθοποιός για την απόδοσή της στο ρόλο μιας γυναίκας πυγμάχου. Ο Μόργκαν Φρήντμαν, που έπαιξε στο πλευρό της, κέρδισε το Όσκαρ Καλύτερης Ερμηνείας Δεύτερου Ανδρικού Ρόλου και ο Κλίντ Ίστγουντ, τιμήθηκε με το Όσκαρ Σκηνοθεσίας. Ο Τζέϊμη Φόξ ανακηρύχτηκε Καλύτερος Ηθοποιός για την ενσάρκωση του αξέχαστου μουσικού Ρέη Τσάρλς, στην ταινία «Ρέη». Από άποψη πώλησης εισιτηρίων την πρώτη θέση κατέλαβε η ταινία «Ο Πόλεμος των Άστρων – Επεισόδιο Τρίτο – Η Εκδίκηση των Σίθ», που είχε συνολική ταμειακή είσπραξη πάνω από 850 εκατομμύρια δολάρια. Με αυτήν ολοκληρώθηκε η επιτυχημένη τριλογία «Ο Πόλεμος των Άστρων», την οποία ξεκίνησε ο Τζώρτζ Λούκας στα τέλη της δεκαετίας 1970. Ο Χάρη Πότερ παρέμεινε ο πιο αγαπημένος ήρωας του παιδόκοσμου. Η τελευταία ταινία του, με τίτλο «Ο Χάρη Πότερ και το Κύπελλο της Φωτιάς», εισέπραξε πάνω από 200 εκατομμύρια δολάρια στα σινεμά, ενώ το έκτο βιβλίο της σειράς, το οποίο τιτλοφορείται «Χάρη Πότερ και ο Ετεροθαλής Πρίγκιπας», πούλησε πάνω από 11 εκατομμύρια αντίτυπα στην Αμερική και μόνο από τον Ιούλιο που κυκλοφόρησε. Οι πωλήσεις CD συνέχισαν να πέφτουν καθώς η πειρατεία μέσω του Ίντερνετ κλιμακώθηκε. Αλλά οι πωλήσεις ψηφιακής μουσικής αυξήθηκαν χάρις στη μεγάλη δημοτικότητα του i-tunes και των άλλων διαδικτυακών μουσικών κόμβων. Το πιο εμπορικό άλμπουμ του 2005 ήταν η δημιουργία Massacre, του συγκροτήματος Φίφτι Σέντς, που πούλησε 4μιση εκατομμύρια CD. Ο αξέχαστος Ρέη Τσάρλς τιμήθηκε με 8 βραβεία Grammy περιλαμβανομένων των βραβείων για Καλύτερο Δίσκο της χρονιάς και για Καλύτερο Άλμπουμ της χρονιάς. Η δημοφιλής τραγουδίστρια ποπ, Μαράϊα Κάρεϊ, πού στο 2005 κυκλοφόρησε το νέο της άλμπουμ «Η χειραφέτηση της Μίμι», προκρίθηκε για 8 από τα Grammy του 2006. Ο τραγουδιστής της χιπ-χοπ, Κένι Γουέστ και ο ερμηνευτής τραγουδιών μπλούζ, Τζών Λέτζεντ, επίσης προκρίθηκαν για 8 βραβεία Grammy του 2006. Στο χρόνο πού πέρασε πολλοί καλλιτέχνες του πενταγράμμου πήραν μέρος σε μια σειρά δέκα συναυλιών τις οποίες παρακολούθησαν πάνω από ένα εκατομμύριο θεατές σε 4 ηπείρους και κάπου 2 δισεκατομμύρια άλλοι από την τηλεόραση. Σκοπός ήταν να ενθαρρύνουν τους ηγέτες των 8 πιο μεγάλων βιομηχανικών κρατών, που συνέρχονταν εκείνες τις ημέρες, να συμβάλουν στην εξάλειψη της φτώχιας από τον πλανήτη μας. Τα πιο επιτυχημένα τηλεοπτικά σήριαλ του 2005 ήταν το δράμα «Χαμένοι», με θέμα την ιστορία ανθρώπων που επέζησαν αεροπορικού δυστυχήματος, και η κωμωδία «Απεγνωσμένες Νοικοκυρές», που δείχνει τη ζωή μερικών κυριών της υψηλής κοινωνίας. Διάφορα ζευγάρια διασημοτήτων τράβηξαν τον προβολέα της προσοχής στο χρόνο που πέρασε. Ο Τόμ Κρούζ και η Κέϊτι Χόλμς, που τους χαρήκαμε στις ταινίες «Ο Πόλεμος των Κόσμων» και «Η Επιστροφή του Batman», αντίστοιχα, ανήγγειλαν τους αρραβώνες τους και αποκάλυψαν πως περιμένουν σύντομα το πρώτο τους παιδί. Όμως δύο άλλα κινηματογραφικά αστέρια, ο Μπράντ Πιτ και η Τζένιφερ Άνιστον, χώρισαν ύστερα από 5 χρόνων γάμο. Τώρα ο Μπράτ Πιτ ανέπτύξε νέο ρομαντικό δεσμό με την Αντζελίνα Τζολί, η οποία ήταν η συμπρωταγωνίστριά του στην ταινία «Ο κύριος και η κυρία Σμίθ». Το 2005 ήτανε καλή χρονιά τόσο για το Χόλλυγουντ, τη Μέκκα του Αμερικανικού κινηματογράφου, όσο και για όλους γενικά τους τομείς της ψυχαγωγίας, από το θέατρο μέχρι την τηλεόραση. Οι προσδοκίες είναι πως ο νέος χρόνος θα είναι ακόμα καλύτερος. Χαρούμενο κι Ευτυχισμένο το 2006.